Dzīvoklis atrodas ļoti tuvu Taksim laukumam, kur ir metro pietura. Stambulā biju arī iepriekš. Tā kā palikt plānoju tikai 3 naktis un Taksim laukums bija manas lidostas autobusa (Havabus) gala pietura, naktsmājas meklēju sabiedriskā transporta tuvumā, īpaši, lai ērti vārētu tikt atpakaļ uz lidostu. Tāpat arī skatīju, lai iela būtu drusku nost no galvenajām ielām, lai nav trokšņaini. Pašā Taksim rajonā cenas ir ļoti augstas, ēšana pat divas reizes dārgāka par normālo cenu. Apmēram tādas pašas kā lidostā. Ja esat taupīgs tūrists, šeit nav ko meklēt. Stambulā visu var atrast lētāk.
Māja ir veca, prasās pēc nopietnākas renovācijas. Dzīvoklis nolietots, prasa remontu. Ierodoties tīra bija dzīvokļa redzamā daļa jeb centrs. Zem gultas, dīvāna, virs ledusskapja, uz palodzēm putekļi, netīrumi. Dvieļi bija tikai 2 lielie ķermeņa dvieļi, mazie rokas (virtuves) dvieļi nebija. Tualetes papīrs nebija. Iespējams, ka tas viss būtu novērsts, ja saimniece pati būtu bijusi uz vietas pirms mūsu ierašanās.
Nepatīkamākais bija ne tik daudz, ka dzīvoklis ir nodzīvots, bet gan elementāru lietu stāvoklis. Guļamistabas durvju kliņķis no vienas puses nolauzts, viesistabas loga kliņķis izrauts, elektrības rozetes izrautas no sienas, ledusskapja saldētavas durvis izlauztas, TV pultij nebija baterijas, duškabīnes organiskais stikls sasists un tā tālāk. To visu var ātri un lēti novērst. Īpaši jau elektrības rozetes - tas ir bīstami! Ja kāds ar bērniem noīrēs? Nedrīkst tādā stāvoklī izīrēt dzīvokli!
Viesistabā un guļamistabā ir kondicionieris ar kuriem mums izdevās sasildīt istabas, bet ne visu dzīvokli. Gulēt pie ieslēgta kondicionjera nevarējām, jo skaļš. Ūdens krānā bija karsts. Jāņem vērā, ka Stambulā krāna ūdens ir ļoti hlorēts. Es pat izskalot muti nevarēju, gandrīz apvēmos. Dzeršanai, ēdiena gatavošanai ūdens jāpērk.
Ainava no logiem nav pievilcīga. Atverot guļamistabas loga aizkaru 1 metra attālumā graustu māja. Tuvumā ir vairāki nojaucami grausti, no kuriem mūsu ierašanās brīdī aiznākamā māja bija nojaukta un aktīvi notika pamatu būvdarbi. Mēs nepirkām skaistu skatu aiz loga, bet graustus aiz loga arī negaidījām. Par to vārētu tomēr pabrīdināt privātā sarakstē.